钦定古今图书集成/明伦汇编/氏族典/第556卷 > 《廖用贤尚友录》 > 锺离意
## 钦定古今图书集成/明伦汇编/氏族典/第556卷 > 《廖用贤尚友录》 > 锺离意

按《后汉书锺离意传》：“意字子阿，会稽山阴人。少为郡
督邮，太守甚贤之，遂任以县事。建武十四年，会稽大
疫，意独身自隐亲，经给医药，所部多蒙全济。举孝廉，
再迁，辟大司徒侯霸府。后除瑕丘令。二十五年，迁堂
邑令。县人防广为父报仇，系狱，其母病死，广哭泣不
食。意怜伤之，乃听广归家，使得殡殓。广殓母讫，还入”
狱。意密以状闻，广竟得以减死论。显宗即位，征为尚
书，转为尚书仆射。车驾数幸广成苑，意以为从禽废
政，常当车陈谏。帝性褊察，好以耳目隐发为明，故公
卿大臣数被诋毁，朝廷莫不悚栗，争为严切，以避诛
责。唯意独敢谏争，数封还诏书，臣下过失，辄救解之。
出为鲁相。视事五年，以爱利为化，人多殷富。以久病
卒官。